Span jou in om die geestelike paradys nog mooier te maak
1, 2. Waarna kan die woord “voetbank” in die Hebreeuse Geskrifte verwys?
JEHOVAH GOD het gesê: “Die hemel is my troon en die aarde is my voetbank” (Jesaja 66:1). God het ook na sy “voetbank” verwys toe hy gesê het: “Ek sal die plek van my voete verheerlik” (Jesaja 60:13). Hoe verheerlik hy sy voetbank, oftewel hoe maak hy dit mooi? En wat beteken dit vir diegene wat op sy voetbank, die aarde, woon?
2 In die Hebreeuse Geskrifte verwys die woord “voetbank” ook na die eertydse tempel in Israel (1 Kronieke 28:2; Psalm 132:7). Die tempel was vir Jehovah pragtig omdat dit die middelpunt van ware aanbidding was. En dit is gebruik om Jehovah op die aarde te verheerlik.
3. Wat is vandag die middelpunt van ware aanbidding, en wanneer het dit tot stand gekom?
3 Wat is vandag die middelpunt van ware aanbidding? Dit is nie ’n gebou soos die tempel nie. Dit is ’n geestelike tempel en dit verheerlik Jehovah meer as wat enige gebou ooit kon. Wat is die geestelike tempel? Dit is God se reëling wat dit vir mense moontlik maak om sy vriende te word en om hom te aanbid. Hierdie reëling is slegs moontlik danksy Jesus se losprysoffer en het in die jaar 29 begin toe Jesus gedoop is en as Hoëpriester van Jehovah se geestelike tempel gesalf is.—Hebreërs 9:11, 12.
Jehovah se volk moet hom nou op die aarde loof
4, 5. (a) Wat wil ware aanbidders van Jehovah doen in ooreenstemming met Psalm 99? (b) Wat moet ons ons afvra?
4 Ons is baie dankbaar vir God se reëling vir ware aanbidding. Ons toon ons dankbaarheid deur vir ander van Jehovah se naam en sy wonderlike gawe van die losprys te vertel. Hoe opwindend is dit tog dat meer as agtmiljoen ware Christene Jehovah elke dag loof! Talle godsdienstige mense dink verkeerdelik dat hulle God in die hemel sal loof nadat hulle gesterf het, maar Jehovah se volk weet hoe belangrik dit is om hom nou op die aarde te loof.
5 Jehovah se getroue knegte van die verlede het hom geloof, soos Psalm 99:1-3, 5 (lees) toon, en wanneer ons Jehovah loof, volg ons hulle voorbeeld na. Getroue manne soos Moses, Aäron en Samuel het God se reëling vir ware aanbidding ten volle ondersteun (Psalm 99:6, 7). Vandag dien Jesus se gesalfde broers wat nog op die aarde is, Jehovah getrou in die aardse deel van die geestelike tempel voordat hulle saam met Jesus in die hemel as priesters begin dien. Miljoene “ander skape” ondersteun hulle lojaal (Johannes 10:16). Hierdie twee groepe aanbid Jehovah eendragtig saam. Maar elkeen van ons moet ons afvra: ‘Gee ek my volle ondersteuning aan Jehovah se reëling vir ware aanbidding?’
7 Teen die jaar 1919 is diegene wat deur God goedgekeur is en wat hom by sy geestelike tempel dien, duidelik geïdentifiseer. Hulle het aanpassings gemaak sodat hulle aanbidding vir Jehovah nog aanneemliker sou wees (Jesaja 4:2, 3; Maleagi 3:1-4). ’n Visioen wat die apostel Paulus honderde jare vroeër gesien het, het dus in vervulling begin gaan.
8, 9. Waarna verwys die “paradys” wat Paulus in ’n visioen gesien het?
8 Paulus se visioen is opgeteken in 2 Korintiërs 12:1-4. (Lees.) In hierdie visioen het Jehovah vir Paulus iets gewys wat in die toekoms sou bestaan. Waarna verwys die “paradys” wat Paulus gesien het? Dit kan eerstens verwys na die letterlike Paradys wat binnekort op die aarde sal bestaan (Lukas 23:43). Dit kan tweedens verwys na die volmaakte geestelike paradys in die nuwe wêreld. En derdens kan dit verwys na die wonderlike toestande in “die paradys van God” in die hemel.—Openbaring 2:7.
9 Maar waarom het Paulus gesê dat hy “onuitspreeklike woorde gehoor het wat dit ’n mens nie geoorloof is om te spreek nie”? Omdat dit nie die regte tyd was vir hom om die wonderlike dinge wat hy in die visioen gesien het, in besonderhede te verduidelik nie. Maar vandag laat Jehovah ons toe om ander te vertel van die wonderlike seëninge wat sy volk nou geniet!
10. Is die geestelike paradys en die geestelike tempel dieselfde? Verduidelik.
10 Ons praat dikwels van die geestelike paradys, maar waarna verwys dit? Dit verwys na die unieke, geestelik ryk toestand van Jehovah se volk, wat ons in staat stel om vrede met hom en ons broers te geniet. Die geestelike paradys en die geestelike tempel is dus nie dieselfde nie. Die geestelike tempel is God se reëling vir ware aanbidding. Die geestelike paradys maak dit moontlik om diegene te identifiseer wat God se goedkeuring geniet en wat hom by sy geestelike tempel aanbid.—Maleagi 3:18.
11. Watter voorreg het ons vandag?
11 Dit is opwindend om te weet dat Jehovah onvolmaakte mense sedert 1919 die voorreg gegee het om die geestelike paradys in stand te hou, te versterk en uit te brei. Help jy met hierdie wonderlike werk? Waardeer jy die voorreg om saam met Jehovah te werk om hom op die aarde te verheerlik?